AbeARTUZ Basungula Imfundiso Yenhlelo Zemisebenzi Yezandla Lamabhizimusi
Iqembu lakuqala lababalisi beARTUZ abazathola imfundiso likhangelelwe ukuthi lingaqheda beselisiyafundisa abanye, ngenjongo yokuthuthukisa impilo yababalisi benelise ukuthola inzuzo eceleni bengameleli iholo.
HARARE — Abenhlanganiso yabalisi bemaphandleni eye Amalgamated Rural Teachers Union of Zimbabwe (ARTUZ) sebesungule imfundiso yenhlelo zemisebenzi yezandla etshiyeneyo engenziwa ngababalisi kanye lokuzicandela amathuba wokuvula amabhizimusi abo. Ababalisi abangamatshumi amane bakhangelelwe ukuqala bona ukuthola imfundiso ngendlela zokuzinakekela lokusungula amabhizimusi. Iqembu lakuqala leli ukuthola imfundiso likhangelelwe ukuthi lingaqheda beselisiyafundisa abanye, ngenjongo yokuthi ababalisi labo benelise ukuthola inzuzo eceleni kulokumelela iholo. Uhlelo lolu luzafundisa ngendlela ezitshiyeneyo zokudinga imali yokuqalisa ibhizimusi, ezokulondoloza ibhizimusi, amathuba amabhizimusi akhona elizweni lokunye. Umkhokheli wale inhlanganiso uMnu. Obert Masaraure uthe loluhlelo luzaqhutshwa ebulenjini ukuze ababalisi abasezabelweni labo babe lethuba lokuphatheka. “Sizama ukukhuthaza ababalisi ukuthi benelise ukuthola ulwazi lokuthi bazenzele amabhizimisi amancane sibafundisa ngamathuba akhona okusungula amabhizimusi kanye lendlela zokuqhaphela ingozi ezitholakalayo nxa bengenza amabhizimusi abo. Lokhu sikwenzela ukuthi labo bathole ukuzisiza kundubeko ababhekane lazo elizweni,” UMasaraure uqhubeke ethi iqhembu lakuqala elizaphatheka kuloluhlelo lababalisi abangamatshumi amane(40), abavela ezabelweni zonke zelizwe, yibo abazafundisa abanye. “Loluhlelo lokufundisa ebulenjini luzafundisa labo abazafundisa abanye ngalokho sikhethe abantu abasitshele ukuthi bazenelisa ukuthi babe besebulenjini. Sizabafundisa ukuthi labo bafundise abanye.” Ababalisi abanengi bakhanya belwamukela ngenjabulo loluhlelo besithi luzabanika ulwazi abaludingayo ukuze labo benelise ukuziphilisa ngokuqhuba awabo amabhizimusi ngesikhathi bengekho emsebenzini. Unkosikazi Faith Ndlovu ngomunye wababalisi basemaphandleni othi nxa bengaphiwa ulwazi lokusungula amabhizimusi abo kungabanceda kakhulu. “Njengombalisi osebenzela emaphandleni siyalujabulela uhlelo lolu osolubuyile njalo siyaluthakazelela njangababalisi kathesi sesiyakwanisa ukuthi sivule amabhizimusi ethu sizisebenzele sibelolwazi lokuzwisisa ukuthi imali isebenza njani nxa usulebhizimusi yakho” Kodwa omunye umbalisikazi uNkosikazi Sihle Moyo, uthi loba kungumcabango omunhle udubo olukhulu yikuswelakala kwemali elizweni. “Into abafuna ukusifundisa zona lezi yebo zingasinceda kodwa akusebenzi nxa singela mali yakhona yokuthi siqalise amabhizimusi akhona ngoba loba khathesi sizihlalelel sinje siyakwanisa ukuzicabangela siyakwazi ukuthi sifuna ukwenzani kodwa imali yakhona yokuthi siqalise ama projects lawa ayikho. Ngabe bayasinika ama loan amele thina ababalisi basemakhaya” Uhulumende uqhubekela phambili laye ekhuthaza uzulu ukuthi azenzele imisebenzi yezandla ukuze anelise ukuziphilisa ngesikhathi imisebenzi ingatholakali elizweni. Loluhlelo lukhangelele ukukhuthaza ababalisi ukuthi bazenzele imisebenzi yezandla kanye lokuthi badinge ezinye indlela zokuthola imali yokuziphilisa ngesikhathi iholo labo liqhubekela phambili lincipha nxa liqathaniswa lokuqonga kwentengo yemphahla elizweni. Lukhu kuza ngemva kokunanzelela ukuthi ababalisi abanengi abalalo ulwazi lokuthi baqhube awabo amabhizimusi ngendlela elohlonzi. Uhulumende ulogatsha olumele labo abenza imisebenzi yezandla kanye lamabhizimusi asachathulayo lapho abangathola imali lolwazi lokuthi baqhube amabhizimusi.